Muňko, Dušan, poslanec NR SR (2013-12-12):
Vážený pán podpredseda, vážené panie poslankyne, vážení páni poslanci, na základe § 122 ods. 4 písm. c) bod 2 zákona Národnej rady Slovenskej republiky č. 461/2003 Z. z. o sociálnom poistení predkladám návrh rozpočtu Sociálnej poisťovne na rok 2014 na schválenie. Tento návrh rozpočtu schválila vláda Slovenskej republiky 10. októbra 2013 uznesením č. 592. Návrh rozpočtu Sociálnej poisťovne zohľadňuje platný právny stav k termínu spracovania. Návrh rozpočtu základných fondov vychádza z údajov základne Sociálnej poisťovne, vzostupných štatistických údajov v oblasti hospodárenia a demografie a je zosúladený s návrhom rozpočtu verejnej správy na roky 2014 – 2016. S návrhom štátneho rozpočtu sú zosúladené tiež platby zo štátneho rozpočtu Slovenskej republiky, ktoré sú určené na krytie deficitu spôsobené II. pilierom ako aj finančná výpomoc z dôvodu platobnej neschopnosti základného fondu starobného poistenia. Pre rok 2014 je zapracovaný transfer zo štátneho rozpočtu v sume miliarda 062 miliónov euro. Výška transferu zo štátneho rozpočtu zohľadňuje nevyhnutnú technickú rezervu finančných prostriedkov potrebnú pre zachovanie platobnej schopnosti Sociálnej poisťovne. V návrhu rozpočtu Sociálna poisťovňa na rok 2014 sa predpokladá, že príjmy v bežnom roku dosiahnu 6 miliárd 927 miliónov 900 a výdavky 6 miliárd 895 miliónov 800. Bilančný rozdiel v bežnom roku by mal predstavovať 32,1 mil. eura. Po zapracovaní predpokladaného prevodu zostatku z roku 2013 v sume 499 miliónov 500 by zdroje mali predstavovať 7 mld. 427 mil. 400 euro, čo znamená, že hospodárenie Sociálnej poisťovne v roku 2014 by malo skončiť celkovým bilančným rozdielom 531,600 tisíc milióna euro. Ako som už povedal, z návrhu rozpočtu sa predpokladajú výdavky 6 miliárd 895 miliónov 800. Z nich najväčšiu časť 6 miliárd 103 miliónov 200 predstavujú výdavky dôchodkové dávky, čo je 88 %, 88,5 % celkových výdavkov. Dôchodkové poistenie zahŕňa výdavky základného fondu starobného poistenia, základného fondu invalidného poistenia. Deficitným základným fondom aj po zarátaní zostatku finančných prostriedkov z minulých rokov je len základný fond starobného poistenia. Tento deficit bude v Sociálnej poisťovni vykrývať v zmysle § 167 ods. 1 zákona o sociálnom poistení v zriadenom fonde solidarity. V súlade s právnym stavom, ktorý platí v čase zostavenia zostaveného materiálu sa od roku 2014 až 2016 neuvažuje s možnosťou krytia deficitu v dôchodkovom poistení prostredníctvom poskytovania finančnej výpomoci zo základných fondov, ktoré vykazujú prebytky finančných prostriedkov, preto bilančný rozdiel vo Fonde starobného poistenia zostáva deficitný vo výške 105 miliónov 600. K dnešnému dňu je schválená novela č. 338/2013 zákona č. 461/2003 o sociálnom poistení, ktorá v súčinnosti od 1. januára 2014 umožňuje v období od 1. januára 2014 až do 31. decembra 2017 použite finančných prostriedkov základného fondu, ktorý vykazuje prebytok finančných prostriedkov na poskytnutie finančnej pomoci, výpomoci do iného základného fondu, v ktorom nie je dostatok finančných prostriedkov na dávky, na ktoré ich je úhradu určený. V roku 2014 predpokladá Sociálna poisťovňa postúpiť dôchodkovým správcovským spoločnostiam príspevky na starobné dôchodkové sporenie vo výške 431 miliónov 700. Vážené pani poslankyne, vážení páni poslanci, návrh rozpočtu je vypracovaný v súlade s platnými právnymi predpismi a zosúladený s návrhom rozpočtu verejnej správy na roky 2014 až 2016. Dovoľujem si vás požiadať o jeho schválenie. Ďakujem.